  Майя Бывальцева Удмуртиысь Шаркан ёросысь Мувыр гуртэ автомобиль сюресэз 2017-тӥ арын гурт сюресъёсты выльдонъя программае пыртозы. Со объектъя ужкагазъёсты улосвыл кивалтэтлэн азьвалтэтэзлэн кенешоназ 17-тӥ коньывуонэ юнматӥзы, ивортэ «Удмуртия» агентстволэн корреспондентэз. Муниципалкуспо сюрес али туж урод. Сӥзьыл но тулыс вакытэ отӥ ветлыны шуг, поглян пытьыос ӝыны метрозь пумиськыло. Школа автобусъёс но ӝог юрттэт сётӥсь машинаос ортчыны уг быгато. Выльдыны кулэ 4,3 иськем сюресэз. Вылзэ чарпаен шобыртыны чакламын. Мынон-ветлон пасьталаез 6 метр луоз. Ӵектосъя чакламын сюрес пусъёс, пластмассалэсь юбоос, кенер, автопавильон пуктыны, тротуаръёс, Паршурка шур вамен выж лэсьтыны. Тегъёс: Авто Шаркан Транспорт Удмуртия сюресъёс гуртсюресъёс кивалтэт  